KORRALDUS

Valga	22. september 2022 nr 334

Valga Vallavalitsuse ehitus- ja 
planeerimisteenistuse põhimäärus

Kohaliku omavalitsuse korralduse seaduse § 30 lõike 1 punkti 3 alusel annab Valga Vallavalitsus korralduse

1.	Üldsätted
1.1.	Valga Vallavalitsuse ehitus- ja planeerimisteenistus (edaspidi teenistus) on Valga Vallavalitsuse (edaspidi vallavalitsus) struktuuriüksus. 
1.2.	Teenistusel on Valga valla vapi kujutise ja oma nimetusega pitsat. 
1.3.	Teenistuse tegevust finantseeritakse Valga valla eelarvest.
1.4.	Teenistus juhindub oma töös Eesti Vabariigi seadustest, Valga valla põhimäärusest, käesolevast põhimäärusest ning teistest õigusaktidest.
1.5.	Teenistuse teenistujate koosseisu ja palgajuhendi kinnitab Valga Vallavolikogu (edaspidi vallavolikogu).
	
2.	Ülesanded
2.1.	Teenistuse põhiülesandeks on ehitus- ja planeerimistegevuse, välisprojektide- ja arengutegevuse ning keskkonnaalase tegevuse korraldamine ja koordineerimine Valga valla territooriumil, samuti Valga valla vara valdamise, kasutamise ja käsutamise korraldamine ning kalmisturegistri pidamine.
2.2.	Põhiülesannete täitmiseks täidab teenistus alljärgnevates valdkondades toodud ülesandeid:
2.2.1.	ehitusvaldkond:
2.2.1.1.	koostab ja annab välja projekteerimistingimusi, ehitus- ja kasutuslubasid;
2.2.1.2.	menetleb ehitus- ja kasutusteatisi;
2.2.1.3.	annab välja kirjalikke kooskõlastusi ehitusluba ja ehitusteatisi mittenõudvate ehitustööde korral;
2.2.1.4.	teostab ehitusjärelevalvet;
2.2.1.5.	teostab valminud ehitistele kasutusloa andmise eelset ülevaatust;
2.2.1.6.	kontrollib ehitusprojektide vastavust õigusaktidele, ehitusnormidele ja nõuetele;
2.2.1.7.	määrab isikud, kellega tuleb ehitusprojekt kooskõlastada ehitusloa või ehitusteatise menetluse käigus;
2.2.1.8.	määrab isikud, kellelt tuleb saada kasutusloa taotlemise korral heakskiit valminud ehitisele või ehitise tehnosüsteemile;
2.2.1.9.	tagab koostöös Muinsuskaitseametiga Valga valla muinsuskaitsealaga seotud ehituslike eritingimuste täitmise;
2.2.1.10.	teostab andmete sisestamist ehitisregistrisse ja ehitisregistrist väljavõtete väljastamist;
2.2.1.11.	valmistab ette ehitusprojektide alusel koostatavad ehitus- ja rekonstrueerimistööde hangete materjalid ning esitab need kinnitamiseks riigihangete komisjonile.

2.2.2.	maakorralduse ja ruumilise planeerimise valdkond:
2.2.2.1.	korraldab valla üldplaneeringu ja detailplaneeringute menetlemist;
2.2.2.2.	korraldab maksualuste maade andmekogu pidamist ja informatsiooni väljastamist;
2.2.2.3.	teostab Valga valla digitaalkaardi koostamist, pidamist ja informatsiooni väljastamist;
2.2.2.4.	osaleb maakonnaplaneeringu ja naaberhaldusüksuste üldplaneeringute koostamisel;
2.2.2.5.	teostab maareformi läbiviimisega seotud toiminguid;
2.2.2.6.	peab maamaksu arvestust ja tähtaegselt maksuametile andmete esitamist paranduste ja muudatuste kohta maakasutajate nimekirjas ja maksu suuruses; 
2.2.2.7.	peab arvestust Valga valla haldusterritooriumil määratud kohanimede üle;
2.2.2.8.	valmistab ette maa ja varaga seotud otsuseid ning plaanilisi materjale vallavalitsusele ja vallavolikogule; 
2.2.2.9.	tegeleb konsultatsioonide andmisega vara ja maaga seotud õiguslikes küsimustes;
2.2.2.10.	tagab maa kasutamise seaduslikkuse kontrolli;
2.2.2.11.	korraldab reklaamimaksu kogumist ning teostab reklaamialast järelevalvet;
2.2.2.12.	korraldab vallakujunduslike projektide koostamist.

2.2.3.	keskkonna valdkond:
2.2.3.1	keskkonnalubade (vee erikasutusluba, jäätmeluba, õhusaaste luba, kompleksluba, ohtlike jäätmete käitluslitsents) kooskõlastamine ning arvamuse andmine lubade eelnõude kohta;
2.2.3.2	keskkonnamõju hindamise algatamise või algatamata jätmise vajaduse hindamine, sh eelhinnangu andmine;
2.2.3.3	keskkonnamõju strateegilise hindamise algatamise või algatamata jätmise vajaduse hindamine, sh eelhinnangu andmine;
2.2.3.4	korraldab ning teostab keskkonnakaitsealast ning jäätmekäitlusalast järelevalvet ja teeb vajalikke ettekirjutusi ning jälgib nende täitmist;
2.2.3.5	korraldab vajalikke keskkonnaseireid Valga valla haldusterritooriumil;
2.2.3.6	reovee kohtkäitlusrajatise tühjendamise ja äraveo teenust osutavatele isikutele vastava registreeringu väljastamine.

2.2.4.	välisprojektide- ja arenguvaldkond:
2.2.4.1.	Valga valla strateegiliste arenguplaanide koostamine, haldamine, ajakohastamine, koordineerimine ja täideviimise korraldamine;
2.2.4.2.	riigi, Euroopa Liidu ja välisfinantseerimisega projektide algatamine ja teostamise korraldamine;
2.2.4.3.	valla ettevõtluskeskkonna arendamise ja tööhõivega seotud küsimuste koordineerimine, koostöövõrgustike loomine ja nende töö korraldamine;
2.2.4.4.	projektialase välissuhtluse korraldamine;
2.2.4.5.	vallavalitsuse teenistuste nõustamine valdkondlike ülesannete täitmiseks täiendavate välisvahendite kaasamise ning rakendamise korraldamise küsimustes.
2.2.4.6.	korraldab dokumentidega seotud asjaajamise ja arhiveerimise;
2.2.4.7.	korraldab projektiideede väljatöötamise, rahastamisallikate leidmise ja projektitaotluste koostamise rahastamisprogrammidele;
2.2.4.8.	korraldab oma pädevuse piires projektide elluviimiseks vajalike hangete läbiviimise, hankelepingute sõlmimise ja täitmise jälgimise;
2.2.4.9.	korraldab projektide aruandluse vormistamise ja nõuetekohase esitamise;
2.2.4.10.	juhendab vallavalitsuse teenistujaid projektide teostamise alal;
2.2.4.11.	kontrollib strateegiliste plaanide ja projektide teostamise tähtaegadest ning nõuetest kinnipidamist;
2.2.4.12.	korraldab arengualaseid nõupidamisi ja koosolekuid ning kaasab vastava valdkonna spetsialiste;
2.2.4.13.	jagab valdkondlikku informatsiooni oma koostöövõrgustikes. 

2.2.5.	vallavara valdkond:
2.2.5.1.	korraldab vallavara valdamist, kasutamist ja käsutamist;
2.2.5.2.	korraldab peremehetu varana ehitiste arvele võtmist;
2.2.5.3.	korraldab kingete ja pärandite vastuvõtmist;
2.2.5.4.	korraldab Valga sauna haldamist;
2.2.5.5.	korraldab Valga valla hoonete haldamist (välja arvatud hallatavate asutuste hooned);
2.2.5.6.	tagab rannavalve toimimise valla territooriumil;
2.2.5.7.	menetleb jäätmevaldajate korraldatud jäätmeveoga mitteliitunuks lugemise taotlusi;
2.2.5.8.	peab jäätmevaldajate registrit;
2.2.5.9.	teostab elektrikäidu korraldamist.

2.2.6.	kalmistute valdkond:
2.2.6.1.	korraldab Valga valla kalmistute haldamist;
2.2.6.2.	teeb kanded kalmisturegistrisse;
2.2.6.3.	korraldab kalmistute akteerimist;
2.2.6.4.	väljastab kalmistumajandusega seotud õiendeid;
2.2.6.5.	korraldab matmisplatside jaotamist.

2.2.7.	metsanduse valdkond:
2.2.7.1.	korraldab vallametsa haldamist;
2.2.7.2.	korraldab metsa uuendus- ja raietöid;
2.2.7.3.	korraldab metsakultuuride inventeerimist ja ümberarvestamist;
2.2.7.4.	teostab kontrolli metsakahjude üle;
2.2.7.5.	korraldab metsa järelevalvet;
2.2.7.6.	korraldab raiutud puidu turustamist.

2.2.8.	Teenistus täidab lisaks põhiülesannetele muid õigusaktidest tulenevaid ülesandeid. 
2.2.9.	Teeb ettekirjutusi ja menetleb väärtegusid teenistuse pädevusse kuuluvates küsimustes seadusega sätestatud juhtudel.
2.2.10.	Teenistuse valdkondlike ülesannete täitmiseks täiendavate välisvahendite kaasamise ning rakendamise korraldamine.

3.	Teenistuse õigused 
3.1.	Teenistusel on õigus:
3.1.1.	saada vallavalitsuse teistelt struktuuriüksustelt oma ülesannete täitmiseks vajalikku informatsiooni;
3.1.2.	teha vallavalitsusele ettepanekuid teenistuse ülesannete täitmiseks vajalike õigusaktide vastuvõtmiseks ning valmistada ette nende aktide eelnõud;
3.1.3.	teha koostööd teiste asutuste ja organisatsioonide ning muude isikutega käesolevast põhimäärusest tulenevate ülesannete täitmiseks;
3.1.4.	kontrollida vallavalitsuse struktuuriüksustes õigusaktide täitmist, teenistuste strateegiliste plaanide ja projektide täideviimist, kodanike avalduste ja kaebuste lahendamist ning nõuda nimetatud küsimustes informatsiooni ja muid materjale;
3.1.5.	saada teistelt vallavalitsuse struktuuriüksustelt ja hallatavatelt asutustelt teenistuse haldusalas olevate küsimuste lahendamiseks informatsiooni ja muud vajalikku materjali;
3.1.6.	osaleda vallavalitsuse ja selle struktuuriüksuste komisjonide töös oma pädevusse kuuluvate küsimuste arutamisel;
3.1.7.	esindada vallavalitsust suhetes juriidiliste ja füüsiliste isikutega vallavanema poolt volitatud pädevuse ulatuses;
3.1.8.	esitada vallavalitsusele ettepanekuid eelarveliste vahendite planeerimiseks;
3.1.9.	koostada ning allkirjastada vastavalt ametialasele pädevusele kirju ja taotlusi, anda üksikaktidena korraldusi (taksoveoload, sõidukikaardid, teenindajakaardid), menetleda ja teha toiminguid riiklikes registrites.
3.2.	Teenistuse juhatajal on õigus üksikaktidena anda korraldusi.

4.	Teenistuse kohustused
4.1.	Teenistus on kohustatud:
4.1.1.	täitma temale pandud ülesanded tähtaegselt ja kvaliteetselt;
4.1.2.	kasutama tema kasutuses olevat vara ja vahendeid otstarbekalt ning heaperemehelikult;
4.1.3.	edastama teistele struktuuriüksustele nende ülesannete täitmiseks vajalikku informatsiooni;
4.1.4.	tegema koostööd teiste struktuuriüksustega käesolevast põhimäärusest tulenevate ülesannete täitmiseks.

5.	Juhtimine 
5.1.	Teenistuse tööd planeerib ja juhib juhataja.
5.2. 	Juhataja: 
5.2.1.	tagab käesolevas põhimääruses sätestatud ülesannete täitmise ja esindab teenistust nende täitmisel või annab selle ülesandeks teenistuse teenistujatele;
5.2.2.	tagab teenistusele eraldatud eelarveliste vahendite sihipärase kasutamise;
5.2.3.	esitab vallavanemale ettepanekuid teenistuse teenistujate koosseisu ja teenistuskohustuste kohta; 
5.2.4.	esitab asevallavanemale ettepanekuid teenistuse teenistujatele ergutuste kohaldamiseks, lisatasu maksmiseks ja distsiplinaarkaristuste määramiseks;
5.2.5.	esitab kantseleile hiljemalt 20. jaanuariks teenistuse teenistujate puhkuste ajakava; 
5.2.6.	kooskõlastab teenistuse teenistujate lähetused ja täienduskoolitused;
5.2.7.	koostab teenistuse eelarve projekti;
5.2.8.	allkirjastab teenistuses koostatud dokumendid kui allkirjastamise õigust ei ole antud vallavalitsuse või vallavolikogu õigusaktiga teenistuse ametnikule; 
5.2.9.	annab vallavalitsusele aru teenistuse tegevusest;
5.2.10.	korraldab teenistuse valitsemisel oleva vallavara valdamist, kasutamist ja käsutamist vallavolikogu ja vallavalitsuse poolt kehtestatud korras;
5.2.11.	annab teenistuse tegevusvaldkondadega seotud vallavalitsuse teistele hallatavate asutuste juhtidele juhiseid ja korraldusi;
5.2.12.	tegutseb teenistuse nimel erivolitusteta, esindab teenistust kõigis riigi- ja omavalitsusasutustes vastavalt Valga valla põhimäärusele;
5.2.13.	korraldab muude vallavolikogu ja vallavalitsuse poolt teenistusele pandud ülesannete täitmist;
5.2.14.	vastutab oma ametijuhendis, käesolevas põhimääruses sätestatud ja vallavolikogu ning vallavalitsuse poolt teenistusele seaduse alusel pandud ülesannete õigeaegse, täpse ja õiguspärase täitmise eest.

6.	Rakendussätted
6.1.	Valga Vallavalitsuse 30. november 2020 nr 409 „Valga Vallavalitsuse ehitus- ja planeerimisteenistuse põhimäärus“ tunnistatakse kehtetuks.
6.2.	Korraldust rakendatakse 1. septembrist 2022. 
6.3.	Korraldus jõustub selle teatavakstegemisest.

/allkirjastatud digitaalselt/ 
/allkirjastatud digitaalselt/ 
Monika Rogenbaum
vallavanem	Diana Asi
vallasekretär

Ärakiri:	ehitus- ja planeerimisteenistuse teenistujad
kommunikatsioonijuht